Staatskaping-verslag: Tshwane-ANC sê hoekom hy nie saam betoogKgosientso Ramokgopa, Tshwane-ANC voorsitter, en Mapiti Matsena, ondervoorsitter. Foto: ANA Die ANC se Tshwane-streek het verduidelik hoekom hy nie deel wou neem aan die #SaveSouthAfrica-samekoms teen staatskaping Woensdag in Pretoria nie, ten spyte van deelname deur verskeie ANC-swaargewigte aan dié veelpartyveldtog. “Die streek se uitvoerende komitee het besluit om nie deel te neem aan die protesoptrede van teenrewolusionêre magte van die #SaveSouthAfrica-beweging nie,” het Mapiti Matsena, Tshwane-ANC se ondervoorsitter, Donderdagmiddag aan verslaggewers tydens die afsluiting van hul drie dae lange bosberaad gesê. “Ons revolusionêre bewussyn laat ons nie toe om saam met die ware staatkapers te betoog nie – ware staatkapers soos die uitvoerende hoofde van mynhuise, banke en groot maatskappye wat die massas uitbuit deur diskriminasie in die werkplek. Ons kon nie deel wees van die #SaveSouthAfrica-beweging wat met sy twyfelagtige elemente die vordering van die nasionale demokratiese revolusie ontspoor nie.” Die #SaveSouthAfrica-veldtog bestaan uit burgerlike organisasie, sake- en korporatiewe leiers, prominente individue en Suid-Afrikaners in die algemeen wat ŉ beroep doen op pres. Jacob Zuma om te bedank. Die beweging versoek ook ŉ einde aan endemiese korrupsie en nepotisme wat verband hou met die regering en ryk individue. Van die ANC se swaargewigte wat Woensdag se byeenkoms in die middestad bygewoon het, sluit in Paul Mashatile, ANC-leier in Gauteng, Barbara Hogan, voormalige kabinetsminister, en Cheryl Carolus, voormalige ANC-adjunk-sekretaris-generaal.